
PARLAMENTUL ROMÂNIEI

CAMERA DEPUTAŢILOR

Comisia pentru Buget,

Finanţe şi Bănci
Bucureşti,      26.03.2014   

Nr. 4c-2/99
BIROULUI  PERMANENT

AL

CAMEREI  DEPUTAŢILOR

    Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr.111/2013 pentru reglementarea unor măsuri fiscale şi pentru modificarea unor acte normative, trimis spre dezbatere în fond cu adresa nr. PLx.67 din 24 februarie 2014, înregistrat sub nr. 4c-2/99 din 25 februarie 2014, Camera Deputaţilor fiind Cameră decizională. 
În raport cu obiectul şi conţinutul său, iniţiativa legislativă face parte din categoria legilor ordinare.

PREŞEDINTE,

Gheorghe-Eugen NICOLĂESCU

PARLAMENTUL ROMÂNIEI

CAMERA DEPUTAŢILOR

Comisia pentru Buget,

Finanţe şi Bănci
Bucureşti,      26.03.2014   

Nr. 4c-2/99
RAPORT
asupra proiectului de Lege privind aprobarea Ordonanţei de urgenţă a Guvernului nr.111/2013 pentru reglementarea unor măsuri fiscale şi pentru modificarea unor acte normative
    
       În conformitate cu prevederile art. 95 şi 115 din Regulamentul Camerei Deputaţilor, republicat, Comisia pentru buget, finanţe şi bănci a fost sesizată spre dezbatere pe fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.111/2013 pentru reglementarea unor măsuri fiscale şi pentru modificarea unor acte normative, trimis spre dezbatere în fond cu adresa nr. PLx.67 din 24 februarie 2014, înregistrat sub nr. 4c-2/99 din 25 februarie 2014.

Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.
    Consiliul Legislativ, prin avizul nr. 150 din 19 decembrie 2013, a avizat favorabil proiectul de Lege. 
     Comisia juridică, de disciplină şi imunităţi a avizat favorabil proiectul de Lege.
     Proiectul de Lege supus dezbaterii are ca obiect de reglementare aprobarea Ordonanţei de urgenţă a Guvernului nr.111/2013 pentru reglementarea unor măsuri fiscale şi pentru modificarea unor acte normative, respectiv:
· Modificarea Titlului VI „Taxa pe valoare adăugată” în sensul compatibilizării prevederilor referitoare la sistemul TVA la încasare cu aquis-ul comunitar, în sensul introducerii, pentru persoanele eligibile, a posibilităţii de a opta sau nu pentru sistemul TVA la încasare, precum şi eliminarea prevederilor potrivit cărora persoanele care aplică sistemul au obligaţia colectării TVA în cea de-a 90-a zi de la data emiterii facturii, chiar dacă nu au încasat factura de la beneficiar

· Modificarea Titlului VII „Accize şi alte taxe speciale”, în sensul prorogării termenului de majorare a nivelului accizelor pentru motorină, benzină cu şi fără plumb şi kerosen, de la 1 ianuarie 2014 la 1 aprilie 2014

· Abrogarea dispoziţiilor Legii nr.148/2012 privind înregistrarea operaţiunilor comerciale prin mijloace electronice. Prin această abrogare se realizează o aliniere la acquis-ul comunitar în materie de TVA, asigurandu-se astfel claritatea reglementărilor legale cu privire la factură, bonul fiscal şi chitanţele în formă electronică, toate acestea fiind reglementate astfel: Codul fiscal în cazul facturilor, OUG 28/1999 pentru bonurile fiscale şi O.M.E.F. nr.3512/2008 în cazul chitanţelor.

În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat proiectul de Lege menţionat mai sus, în şedinţa din 25 martie 2014.
Din totalul de 33 de membri ai Comisiei pentru buget, finanţe şi bănci au fost prezenţi la dezbateri  31 deputaţi.
În raport cu obiectul şi conţinutul său, iniţiativa legislativă face parte din categoria legilor ordinare.
La dezbaterea acestei iniţiative legislative au fost prezenţi, în calitate de invitaţi, domnul Dan Manolescu, secretar de stat în cadrul Ministerului Finanţelor Publice.
    În urma examinării iniţiativei legislative şi a opiniilor exprimate, membrii Comisiei propun, cu unanimitate de voturi, să supună spre dezbatere şi adoptare plenului Camerei Deputaţilor proiectul de Lege privind aprobarea Ordonanţei de urgenţă a Guvernului nr.111/2013 pentru reglementarea unor măsuri fiscale şi pentru modificarea unor acte normative, în forma adoptată de Senat.

